Enyo (mytologi)

For insektet av arten svermere, se Enyo

Enyo (gresk: Ἐνυώ, «krigslik») var i henhold til gresk mytologi en gudinne for krig og ødeleggelser, ledsager og sengekamerat av krigsguden Ares. Hun er også identifisert som hans søster, og datter av Zevs og Hera, i en rolle som ligner nært den til Eris (gudinne for kaos, tvist og strid). Homer i særdeleshet framstilte de to som samme gudinne. Hun er også oppgitt som mor til krigsguden Enyalios hvor Ares var faren. Imidlertid kan navnet Enyalios også bli benyttet som en tittel for Ares selv.

Ødelegge byer 
Som en gudinne for krig var Enyo ansvarlig for instrumentering i ødeleggelsen av byer, ofte fulgte hun Ares i slag, og beskrevet som «framragende i krig». I løpet av Trojas fall, påførte Enyo terror og blodsutgytelse i krigen sammen med Eris («Strid»), Fobos («Frykt») og Deimos («Redsel»), to av sønnene til Ares. Hun, Eris og de to sønnene til Ares ble avbildet på Akilles' skjold.

Krigsglad 
Enyo var også involvert i krigen til de sju mot Theben og i Dionysos' krig med inderne. Enyo var så begeistret for krig at hun nektet å velge side i krigen mellom Zevs og uhyret Tyfon:

«Eris (Tvist) var Tyfons ledsager i slagsmålet, Nike (Seier) ledet Zevs i slag... upartiske Enyo holdt likestilt balanse mellom de to sidene, mellom Zevs og Tyfon, mens tordenstrålene drønnet skudd som rumlet som dans på himmelen.»

Omtale 
Romerne identifiserte Enyo med sin gudinne Bellona, og hun hadde også likheter med den anatoliske gudinnen Ma.

Ved Theben og Orkomenos i Boiotia var det en festival kalt for Homolôïa. Den ble feiret til ære for Zevs, Demeter, Athene og Enyo. Det ble sagt at den fikk sitt etternavn Homoloïos fra Homoloïs, en prestinne for Enyo. En statue av Enyo, som ble gjort av sønnene til skulptøren Praxiteles, sto i tempelet til Ares i Athen. Blant graiere (tre skrekkelige søstre) kunne Hesiod fortelle at en av dem het Enyo. De to andre het Deino («frykt») og Pemfredo («uro»).

Referanser

Eksterne lenker 
 «Enyo», Theoi Project

Krigsgudinner
Ødeleggergudinner